પર્ફેક્ટ કોન મૂવી (છેતરપિંડી પરની ફિલ્મ) એક મૅજિક ટ્રિક જેવી હોય છે. આખી ફિલ્મમાં આપણી સામે એવો તામઝામ ઊભો કરે કે આપણે એકધ્યાને બધું જોતા રહીએ. આખરે જ્યારે બાજી ખુલ્લી પડે ત્યારે એક ચમત્કાર જોયાની થ્રિલિંગ-ફીલિંગ અને મજા પડ્યાનો સંતોષ બન્ને એકસાથે અનુભવાય. અફસોસ કે ‘જન્નત’ ફેમ કુણાલ દેશમુખની ઇમરાન હાશ્મી, પરેશ રાવલ અને કે કે મેનન સ્ટારર ‘રાજા નટવરલાલ’માં આવી કોઈ ફીલિંગ થતી નથી. હા, ભાદરવા મહિનાનાં છૂટાંછવાયાં ઝાપટાંની જેમ અમુક સીન્સમાં મજા પડે છે, પરંતુ ઓવરઑલ તો છેતરાઈ ગયાની લાગણી જ થાય.